Birthe Rønn Hornbech (V), 2001-03-27:
Efter retsplejeloven inddeles Danmark i 82 retskredse og 54 politikredse.
Det er en kendsgerning, og den kan kun ændres, hvis et flertal i Folketinget vedtager det.
Derfor forstår jeg egentlig heller ikke denne forespørgsel, medmindre den er udtryk for, at Dansk Folkeparti ønsker at ændre kredsinddelingen, og det kunne jo lyde, som om det er det, man vil, med det vedtagelsesforslag, man har fremsat.
Jeg kan sige, at Venstre ikke har tanker om at fremsætte
noget forslag om ændret kredsinddeling.
Vi ønsker ikke en centralisering, men vi er selvfølgelig løbende optaget af, at politiet og domstolene effektiviseres og omstiller sig i takt med, at opgaverne i samfundet ændres.
For Venstre er det helt afgørende, at der ikke bliver længere mellem borger og politi og mellem det patruljerende personale og politiets ledelse.
Vi ønsker heller ikke afstanden forøget mellem de kommunale beslutningstagere og politiet, vi finder, det ville forringe den fælles præventive indsats, en indsats, som vi gerne ser, at både politi og kommuner prioriterer så højt som overhovedet muligt.
Med en centralisering frygter vi også, at politiet vil komme til at bruge al for meget tid på transport, navnlig af anholdte og af arrestanter, hvis antallet af arresthuse og detentioner halveres.
Jeg tror også, det vil blive en meget bekostelig affære at skulle bygge nye politigårde og arresthuse.
Vi finder af hensyn til retssikkerheden også, at det er vigtigt, at der ikke er for lang afstand mellem politi og den anklagemyndighed, der har ansvaret for at udøve den juridiske kontrol.
Større enheder kan også betyde alt for meget skriftlig kommunikation, hvilket hører med til at vanskeliggøre og langsommeliggøre processen, og det er ikke lige det, vi har brug for.
Tværtimod ønsker vi en hurtigere og smidigere sagsafvikling med omgående afsoning, for selvfølgelig har dette en væsentlig kriminalpræventiv betydning.
Når det drejer sig om retskredsinddelingen, har vi egentlig det samme synspunkt.
Det er helt afgørende for retssikkerheden, at der ikke er for langt fra borger til retterne.
Det er også vigtigt, at der er adgang til juridisk rådgivning i området.
Vi frygter med færre retskredse, at også advokatkontorerne vil flytte fra de mindre byer, og vi mener, at det er en helt forkert vej at gå, hvis en række byer skal savne både dommerkontor og politigård og advokatkontorer.
I øvrigt er der jo ikke nogen undersøgelser, der kan påvise, at de store retskredse skulle være mere effektive end de små.
Tværtimod tyder Rigsrevisionens undersøgelse på det stik modsatte.
Vi har naturligvis læst kommissionens arbejde med stor interesse, men vi synes ikke, at argumentationen for at nedbringe antallet af retskredse er overbevisende.
Det virker
faktisk besynderligt på os, at det er den lange ventetid ved landsretterne, der skal kunne begrunde en voldsom centralisering af byretterne.
For det, der er tale om, er jo, at det er hos landsretterne, at ventetiderne er de længste.
Vi er faktisk meget enige i det, dommeren fra Vordingborg har sagt, at jo længere man kommer væk fra retterne, jo mere fremmedgjort bliver hele systemet, og jeg kunne da komme med den strøtanke i dag, at det måske er et par landsretter til eller en enkelt landsret mere, vi skal have.
Jeg tror, der bliver mere brug for landsretterne fremover, på grund af at mange sager vil indeholde vanskelige retsspørgsmål, grundlovsspørgsmål, EU-spørgsmål, som naturligt bør kunne indbringes for Højesteret uden videre og derfor altså må starte ved landsretten.
Endelig vil jeg fremføre igen, at vi også frygter med den ordning, der er lagt op til af kommissionen, at sådan noget som den lokale retsreportage bliver svækket.
Der vil ikke mere være den samme tilskyndelse til at dække de lokale sager.
Sluttelig skal jeg understrege - og der er jeg jo enig med ministeren - at vi finder det naturligt, at Folketinget løbende drøfter domstolenes og politiets fremtidige opgaver
og hele tiden er opmærksom på, hvordan vi bedst sikrer et moderne og effektivt politi og retsvæsen
Men vi ønsker altså også at se, om der ikke er andre løsninger end en massakre på rets- og politikredsstrukturen.
Og hvem siger, at ministeren overhovedet tør komme med et forslag her i Folketinget?
Hvem siger, at ministeren overhovedet er minister, når Politikommissionens arbejde er afsluttet?
Mon ikke Nyrup-tiden da vil være afløst af helt nye tider?
Det tror vi i hvert fald på.
Så skal jeg til sidst sige, at Venstre ikke vil kunne medvirke til det forslag til vedtagelse, som jeg forstår Dansk Folkeparti vil komme med.
Det forslag til vedtagelse forudsætter jo, at der skal ske en ændring i retskredsstrukturen.
Vi er slet ikke enige i, at det er en nødvendig forudsætning.